Francu Battiatu

**Francu Battiatu** (o *Franco Battiato* n talianu) nascìu a Jonia (ca ora si chiama Ripostu) ca s'attrova ntâ pruvincia di Catania, lu 23 di marzu dû 1945 e murìu lu 18 di maiu dû 2021, fu nu cantanti, nu musicista e macari nu pitturi (quannu tinci tili si frimma *Suphan Barzani*). Ntâ l'ùrtimi anni si misi a fari lu riggista. 

Iddu è unu dî cchiù eclèttici artisti ca cci sù nta lu munnu: nta l'anni hà canciatu tutta la sò mùsica e ogni vota nta na manera diversa.
Musicau òpiri e balletti ca hannu fattu lu giru d'Italia; misi na mùsica macari ntâ missa chî paroli di na vota 'n latinu, ca fici lu giru di na picca di cresi; scrissi puru na para di canzuni 'n sicilianu: *Stranizza d'amuri*, ca s'attrova nta l'àrbum "L'era del cinghiale bianco", *Veni l'autunnu* (nta l'àrbum "Fisiognomica"), e *'U Cuntu*, nta l'àrbum *Inneres Auge*, mentri ca *Il cammino interminabile* (nta l'àrbum "Ferro battuto") lu tìtulu e li primi strofi sunu 'n talianu e lu restu 'n sicilianu.Ntâ canzuna *Strade Parallele (Aria Siciliana)*, scritta di Giuni Russu e ca s'attrova nta l'àrbum "Se fossi più simpatica sarei meno antipatica", truvamu Battiatu ca canta cu idda 'n sicilianu.

È cchiù famusu e canusciutu pâ mùsica liggera, ca apprima era spirimintali e appoi addivintò pop, doppu canciò pû rock, pi finiri cu sunuritati ca pàrrunu nu pocu tecnu. Cu tutti ssi canciamenti, arriniscìu a tiniri sempri na furma tutta sò ca nuddu arriniscìu a imitari. Cu la sò mùsica, foru tanti chiddi ca ci cantaru di supra e ci fu macari n'amiricanu ca pigghiò li sò noti e fici na mùsica tutta sò. 

Francu Battiatu cullabburau cu Giustu Piu, Manliu Sgalambru, Giuni Russu, Alici e àutri. 

L'ùrtimu arbum, ca niscìu nta lu misi di nuvemmiru dû 2009, si chiama "*Inneres Auge*".

## La pittura

Comu pitturi li sò teli si fannu nutari pirchì di sòlitu usa nu sfunnu tuttu duratu, cu suggetti ca spissu pàrunu urientali, casi e iconi bizzantini. Usau nu ritrattu pû librettu di n'òpira sò, Gilgamesh.
Vidiri li sò quatri nun è fàcili: quannu nun li rigala a l'amici, si l'appenni ntâ sò casa ca è china di ssi quatri, oppuru li vinni ppi quarchi 2.000 èuru.

## Lu [[cìnima]]

Accuminciò a fari lu riggista pî sò videoclip ntô 1979, appoi pirò ntô 2003 girò nu firm, *Perduto Amor*, canciannu tutti li règuli dû cìnima, e pi chistu si pò diri ca è n'òpira d'arti dû cìnima, pirò nun s'avissi a chiamari firm.
Ntô 2006 niscìu *Musikanten*, nu firm supra lu mùsicu frammassoni Ludwig van Beethoven ca parra macari di ipnosi.
"*Niente è come sembra*" (Nenti è comu pari, 2007) è la terza pruduzzioni fìrmica di Battiatu. Si tratta di nu firm filusòficu, ntô quali si discurri di l'esistenza di Diu e di la natura umana. L'iniziu havi lu stissu tema dâ *Divina Commedia* di Danti Aligheri, unni lu prutagunista (*Giulio*) si perdi nta nu voscu scanusciutu. 
Ntô 2010 Battiatu fa nèsciri nu curtumitraggiu biugràficu didicatu a lu granni scritturi Gisuardu Bufalinu ntitulatu *Auguri Don Gesualdo*. Ntô firm/ducumentariu, ntra l'àutri, cumpàrunu lu filòsufu Manliu Sgalambru (amicu e cullaburaturi di Battiatu di lu 1994), l'artista Pieru Guccioni, Matteo Collura e rari vidiu di ripirtoriu ccu Liunardu Sciascia, lu scritturi di cui Bufalinu avìa veru granni rispettu.

## La sò vita
Nta l’ùrtimi dicenni, stu cristianu s’avvicinau a la disciprina di li “sufi” e nta tutti li sò òpiri, chini di spiritualitati, si nni senti la nfruenza.
Mportanti la scuperta, versu la fini di l'anni '70, di Gurdjieff, filòsufu armenu cripticu e veru urigginali. Lu tìtulu di l'assai famusa canzuni *Centro di gravità permanente* è pigghiatu di na tiurìa propiu di Gurdjieff. A chistu filòsufu è ispiratu lu discu di lu 1978 *L'Egitto prima delle sabbie* cca vincìu lu premiu ntirnazziunali *Stockhausen* pi pianuforti.

## Lijami nterni

* Cantanti e gruppi musicali siciliani

Battiatu, Francu
Battiatu, Francu
Battiatu, Francu